Forslag til Rådets forordning om ændring af forordning (EØF) nr. 2847/93 om indførelse af en kontrolordning under den fælles fiskeripolitik (forelagt af Kommissionen)

BEGRUNDELSE

I november 2000 meddelte Det Internationale Havundersøgelsesråd, at der var alvorlig risiko for, at at visse bestande bryder sammen.

På mødet i Rådet den 14. og 15. december 2000 skønnede Kommissionen og Rådet, at det var nødvendigt at lave en genopbygningsplan for disse bestande.

For at disse nye bevarelses- og forvaltningsforanstaltninger kan blive effektive, er det en forudsætning, at der træffes foranstaltninger til kontrol af de pågældende fiskeriaktiviteter.

For at sikre, at kvoterne for disse bestande overholdes, må der indføres en mekanisme, som gør det muligt i forbindelse med lukning af fiskeri på grund af opbrugte kvoter at forbyde anvendelsen af fiskeredskaber, der kan medføre fangster af en bestand eller gruppe af bestande, som der er iværksat en genopbygningsplan for.

Hvis der anvendes fiskeredskaber, der medfører bifangster, risikerer man at bringe genopbygningsplanen i fare, idet det vigtigste element i en sådan plan er, at de kvoter, medlemsstaterne har fået tildelt, nøje overholdes.

Forbuddet mod fiskeredskaber gælder de redskaber, som Rådet i forordningerne om genopbygningsplanerne specificerer som værende redskaber, der kan medføre betydelige bifangster af en bestand eller gruppe af bestande, som der er iværksat en genopbygningsplan for.

Formålet med denne forordning er således at ændre forordning (EØF) nr. 2847/93 om indførelse af en kontrolordning under den fælles fiskeripolitik, så der kan indføres nye kontrolforanstaltninger, der sikrer, at kvoterne bedre overholdes.

Konkret drejer det sig om, at man ændrer artikel 21 om fiskeristop ved:

- at forpligte flagmedlemsstaten til midlertidigt fra den dato, hvor kvoten er opbrugt, at forbyde sine fartøjer at anvende fiskeredskaber, der kan medføre bifangster af en bestand eller gruppe af bestande, som der er iværksat en genopbygningsplan for

- at forpligte Kommissionen til, når den indfører fiskeristop, fordi en medlemsstats kvote er opbrugt, fra samme dato at forbyde anvendelse eller opbevaring om bord af fiskeredskaber, der kan medføre fangster af en bestand eller gruppe af bestande, som der er iværksat en genopbygningsplan for.

Kommissionen foreslår derfor Rådet at vedtage dette forslag hurtigst muligt og at videresende det til Europa-Parlamentet.

2001/0096 (CNS)

Forslag til Rådets forordning om ændring af forordning (EØF) nr. 2847/93 om indførelse af en kontrolordning under den fælles fiskeripolitik

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab. særlig artikel 37,

under henvisning til forslag fra Kommissionen [1],

[1] EFT C af , s. .

under henvisning til udtalelse fra Europa-Parlamentet [2], og

[2] EFT C af , s. .

ud fra følgende betragtninger:

(1) Ifølge artikel 21 i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik [3] indfører medlemsstaterne og Kommissionen fiskeristop, når kvoten for kvoterede bestande antages at være opbrugt.

[3] EFT L 261 af 20.10.1993, s. 1. Forordningen er senest ændret ved Rådets forordning (EF) nr. 2846/98 af 17. december 1998 (EFT L 358 af 31.12.1998).

(2) Når Rådet vedtager en genopbygningsplan for en bestand eller gruppe af bestande på grund af alvorlig risiko for sammenbrud, er det bydende nødvendigt, at der træffes supplerende foranstaltninger til kontrol af fiskerfartøjernes aktiviteter for at sikre, at betingelserne for fiskeri efter sådanne bestande overholdes.

(3) For at sikre, at de trufne foranstaltninger anvendes effektivt, er det derfor nødvendigt, når en medlemsstats eller EF's kvote for en bestand eller gruppe af bestande, som der er iværksat en genopbygningsplan for, er opbrugt, og der er indført fiskeristop, at forbyde anvendelse og opbevaring om bord af fiskeredskaber, der risikerer at medføre fangster af arter af denne bestand eller gruppe af bestande i det pågældende område.

(4) De fiskeredskaber, som det er forbudt at anvende eller at have om bord på fiskerfartøjerne, er fastsat af Rådet i forordningerne om genopretningsplanerne.

1) Forordning (EØF) nr. 2847/93 bør derfor ændres -

UDSTEDT FØLGENDE FORORDNING:

Artikel 1

I forordning (EØF) nr. 2847/93 foretages der følgende ændringer:

I artikel 21 indsættes som stk. 3a:

«3a. Når en medlemsstat og/eller Kommissionen forbyder fiskeri efter en bestand eller gruppe af bestande, som der er iværksat en genopbygningsplan for efter stk. 2 og 3, indfører den ligeledes fra den dato, der er fastsat i stk. 2 og 3, forbud mod, at de pågældende fiskerfartøjer anvender de fiskeredskaber, der ifølge Rådets forordning om genopbygningsplanen anses for at kunne medføre fangster af en bestand eller gruppe af bestande, som der er iværksat en genopbygningsplan for, eller har sådanne redskaber om bord.»

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand